钦定古今图书集成/明伦汇编/氏族典/第260卷 > 王叡
## 钦定古今图书集成/明伦汇编/氏族典/第260卷 > 王叡

按《魏书王叡传》，“叡字洛诚，自云太原晋阳人也。六世
祖横，张轨参军。晋乱，子孙因居于武威姑臧。父桥，解
天文卜筮，仕终侍御中散。叡少传父业，而姿貌伟丽，
恭宗在东宫见而奇之。兴安初，擢为太卜中散，领太
史。承明元年，文明太后临朝，叡因缘见幸，超迁给事
中，俄而为散骑常侍，赐爵太原公。太和二年，高祖及”
文明太后率百僚与诸方客临虎圈，有逸虎登门阁
道，几至御座，左右侍御皆惊靡。叡独执戟御之，虎乃
退去，故亲任转重。四年，迁尚书令，进爵中山王。及疾
病，高祖太后每亲视疾。寻薨，亲临哀恸。赠卫大将军、
太宰、并州牧，谥曰宣王。将葬，文士为作《哀诗》及诔者
百馀人。京都士女，谄称叡美，造新声而弦歌之，名曰
《中山王乐》。子袭。